****

**Φεστιβάλ Γρίφων Καστελλόριζου στην Πάτρα**

Λίγες μέρες μας χωρίζουν!!

Δελτίο Τύπου

Το Φεστιβάλ Γρίφων Καστελλόριζου με νωπό ακόμη τον απόηχο από την απρόσμενη επιτυχία που σημείωσε και τη χρονιά αυτή, αρχίζει να ταξιδεύει και σε άλλα μέρη της Ελλάδας. Το μοναδικό αυτό επιστημονικό γεγονός με κύρια βάση το Καστελλόριζο και τους Καστελλοριζιούς οραματίζεται πλέον να εισάγει μια ξεχωριστή καινοτομία με στόχο να μετατρέψει το Καστελλόριζο σε ένα παγκόσμιο κέντρο δημιουργίας ποιοτικών και καινοτόμων γρίφων.

Και πιστεύουμε πως θα το κατορθώσει, γιατί:

Ο ιδρυτής του Μουσείου Γρίφων Μεγίστης, **Πανταζής Χούλης,** κάτοχος σπάνιας τεχνογνωσίας παγκοσμίου βεληνεκούς που καλύπτει όλα τα είδη γρίφων, και η **Ελένη Γραμματικοπούλου**, γνωστή για τη μακρά εμπειρία της στον χώρο της επικοινωνίας της Επιστήμης με αξιοσημείωτες επιτυχίες, μέσα στο 3ήμερο των συναρπαστικών εκδηλώσεων του φεστιβάλ της Πάτρας θα προσπαθήσουν να οδηγήσουν μικρούς και μεγάλους, στα μοναδικά μονοπάτια της επιστήμης. Συνοδοιπόροι τους ένας μεγάλος αριθμός διακεκριμένων επιστημόνων, εκπαιδευτικών και καλλιτεχνών που θα παρουσιάσουν ξεχωριστά βιωματικά εργαστήρια, πρωτότυπες δράσεις και παιγνίδια με αντικείμενο τους γρίφους και τα μαθηματικά αλλά και τη συνύπαρξη τέχνης και επιστήμης.

Το **λογότυπο του Φεστιβάλ Γρίφων** της Πάτρας με έμβλημα τον Καραγκιόζη (τυχαίο;) την εμβληματική μορφή της πόλης, είναι μια ιδέα του Πανταζή Χούλη βασισμένη στην τοπολογία, και μετουσιώθηκε με τη μορφή ενός καινοτόμου εμπλεκόμενου γρίφου.

Ποια είναι όμως η σχάση Γρίφων και Μαθηματικών; Τουλάχιστον το 90% των γρίφων αποδεδειγμένα σχετίζονται άμεσα ή έμμεσα με τα μαθηματικά (ανάλυση, γεωμετρία, άλγεβρα, θεωρία ομάδων, θεωρία αριθμών, ακόμα και θεωρία πιθανοτήτων και στατιστική!). Είναι λοιπόν επιβεβλημένη η χρήση τους στην εκπαίδευση ώστε τα μαθηματικά από το «πιο δύσκολο» μάθημα, να μετατραπεί σε «εύκολο και διασκεδαστικό» μέσω των εκπαιδευτικών παιχνιδιών (δηλαδή των γρίφων).

Παράλληλα, υπάρχει διάδραση και πιο ενεργή συμμετοχή των μαθητών. Αυτά έχουν επαληθευθεί από βραβεία διδασκαλίας, καθώς και στο γεγονός πως οι δάσκαλοι έχουν πια στη διάθεσή τους πολύτιμα τρισδιάστατα εργαλεία για τη μεταφορά γνώσης, ενώ και οι μαθητές αποκτούν μια κατανοητή «Δούρεια Ήπια» γνώση.

Τι μπορεί να παρακολουθήσει κάποιος στο φεστιβάλ; Ακολουθούν, ενδεικτικά, ορισμένες μόνο από τις πολυάριθμες δραστηριότητες που απευθύνονται σε κάθε ηλικία:

* Ο μαθηματικός και ιδρυτής του μουσείου Γρίφων, Πανταζής Χούλης, θα αναδείξει τη σημασία των γρίφων, τη σχέση τους με τα μαθηματικά και θα συζητήσει για τη σχέση των μαθηματικών με την τέχνη με τους καθηγητές Μιχάλη Λάμπρου και Βάγια Βλάχου.
* O πρόεδρος του Τμήματος Μαθηματικών του Πανεπιστημίου Πατρών, καθ. Παύλος Τζερμιάς, θα δώσει μια ομιλία πάνω στο αντικείμενό του.
* Σταθερή αξία του φεστιβάλ ο καθηγητής του Πανεπιστημίου Κρήτης Μιχάλης Λάμπρου, θα προσεγγίσει τα μαθηματικά μέσω διασκεδαστικών αφηγήσεων και μαθηματικών τρυκ ενώ θα συντονίσει μια διαδικτυακή συζήτηση με τους ταλαντούχους νέους μαθηματικούς Στ. Αρετάκη και Σιλ. Μπραζιτίκο.
* Το ΠΕΚΕΣ Δυτ. Ελλάδας θα διοργανώσει τον Μαθητικό Διαγωνισμό Μαθηματικής Λογικής και Υπολογιστικής Σκέψης*Alan Turing* .
* Γρίφοι – πολλοί γρίφοι θα ζητήσουν την επίλυσή τους μέσα από τη μουσική, το ΣΤΕΜ, τα Ρομπότ, και όχι μόνο.
* Συνεργάτες της ΜΕΝΣΑ θα δώσουν ένα δυναμικό παρόν .
* H ομάδα Θαλής & Φίλοι θα μας εκπλήξει με τις πρωτότυπες δράσεις και τα συναρπαστικά του εργαστήρια.
* Θα μάθουμε τι είναι η κρυπτογραφία.
* Το «Πλήρωμα 94» και τις τρείς ημέρες θα έχει μια ξεχωριστή παρουσία με παιγνίδια πλοήγησης, γρίφους και πολλές-πολλές εκπλήξεις.
* Ο καραγκιόζης του Χρήστου Καλπουζέλη, πλαισιωμένος από την ομάδα του Λυκείου των Ελληνίδων, δεν θα λείπει από το φεστιβάλ.
* Ο Χρίστος Καλουτζόγλου θα μας αφηγηθεί ένα θεατροποιημένο παραμύθι με γρίφους.
* Τέλος θα μάθουμε για την ιστορία του Καστελλόριζου από τον Θωμά Θεοδοασιάδη και η αξιαγάπητη ηθοποιός Φωτεινή Μπαξεβάνη θα παρουσιάσει αποσπάσματα από τη ζωή της θρυλικής Κυρά της Ρω από τις σελίδες του ομώνυμου βιβλίου του Γιάννη Σκαραγκά.
* Στην έναρξη του φεστιβάλ θα ακούσουμε ένα σύνολο μελωδικών τραγουδιών από τη γνωστή πατρινή χορωδία Cantelena.

Η οργάνωση πραγματοποιείται από την **ΕΝ.Ι.Γ.ΜΑ (**Ένωση Ιδεών, Γρίφων, Μαθηματικών), όπου η πλέον σημαντική δράση της αποτελεί το **Μουσείο Γρίφων Μεγίστης.** Το φεστιβάλ τελεί υπό την αιγίδα και την οικονομική στήριξη του Πανεπιστημίου Πατρών. Συνδιοργανωτής είναι το «Πλήρωμα 94» και υποστηρίζεται από το Κ.Ε.ΔΗ.Π. Επί πλέον ιδιωτικοί φορείς το στηρίζουν οικονομικά.

Καλωσορίστε το **Φεστιβάλ Γρίφων Καστελλόριζου**, που έρχεται στην πόλη σας όπου δεν επαναλαμβάνονται απλώς γεγονότα του παρελθόντος, αλλά γράφεται νέα ιστορία πραγματοποιώντας εξαγωγή παραδοσιακού, καινοτόμου και δημιουργικού πολιτισμού

* από τους Καστελλοριζιούς στο Καστελλόριζο,
* από το Καστελλόριζο στην υπόλοιπη Ελλάδα,
* και από την Ελλάδα σε όλο τον κόσμο!

*Για περισσότερες πληροφορίες σχετικά με το Φεστιβάλ Γρίφων Κατελλόριζου\_Πάτρας επισκεφτείτε τον σύνδεσμο* [*https://kastellorizofestival.com*](https://kastellorizofestival.com/2022/kel/)

****